שותפות חדשה ומפתיעה נרקמה השבוע בין מיקרוסופט ליאהו שהכריזו על שיתוף פעולה בתחום תוכנות המסרים המיידיים.
את שוק המסרים המיידיים העולמי מובילה כיום AOL עם למעלה מחמישים אחוזים, כשתוכנות המסנג'ר של יאהו ו-MSN מפגרות מעט אחריה, ואילו Google Talk - השחקנית החדשה בתחום - מאיימת מעבר לפינה, כאשר גם תוכנת סקייפ חזק בתמונה.
עד היום, משתמשי תוכנות המסרים המיידיים השונות יכלו לתקשר זה עם זה רק באמצעות תוכנות צד שלישי דוגמת Trillian, ורק אם היו להם חשבונות אצל כל ספק. אם המהלך של יאהו ומיקרוסופט יושלם, הרי שזו תהיה הפעם הראשונה בה משתמשים של שתי פלטפורמות שונות יוכלו לתקשר ביניהם באופן בלתי תלוי.
הראשון לפרסם את הידיעה, מסר כי יש סבירות גבוהה ששתי החברות יציעו למשתמשים גם יכולות קוליות, כלומר שיחות טלפון באמצעות המחשב בין שתי התוכנות.
השותפות החדשה אמורה לייצר מובילה חדשה בשוק המסרים המיידיים שתאיים על ההגמוניה של AOL ואולי תמנע מסקייפ, ובעיקר מגוגל, לכבוש נתח שוק משמעותי.
המהלך של שתיים מארבע ענקיות האינטרנט (גוגל ו-AOL הן השתיים הנוספות) מסמן, אולי, את תחילתו של שיתוף פעולה נרחב יותר, שמטרתו להחליש את הדומיננטיות של גוגל באינטרנט.